Säästö jopa yli 800 miljoonaa – raideasiantuntija toi länsimetron vaihtoehdon julki jo 1990-luvulla

Pikaraitiotien vaihtoehdosta kirjoitettiin Länsiväylässä jo 1990-luvun alussa. Anneli Tuominen-Halomo Katso isompi kuva

Klaus Nurmi

Jos Espoo olisi metron sijaan päätynyt rakentamaan pikaraitiotien, sillä olisi kuljettu jo ainakin kaksi–kolme vuotta.

–Eikä se olisi maksanutkaan niin paljoa kuin metron rakentaminen, jatkaa diplomi-insinööri, raideliikenteen asiantuntija Antero Alku

Jossittelu on paikallaan nyt, kun länsimetron aloitusajankohta siirtyi taas epämääräiseen tulevaisuuteen. Alku puhui aikanaan voimakkaasti pikaraitiotien puolesta ennen kuin Espoo teki metropäätöksensä.

Alku oli myös keskeisesti mukana, kun riippumaton kansalaisryhmä suunnitteli ja julkaisi TramWest -nimisen raitiotieverkon Etelä-Espooseen. Se olisi ollut Matinkylän metroa halvempi ja ulottunut Saunalahteen.

Metron viivästyminen ei tullut Alkulle yllätyksenä. Hän sanoo kuulleensa siitä jo viime syksynä keskusteluissa Helsingin kaupungin liikennelaitoksen edustajien kanssa.

–Viivästyminen tiedettiin, mutta sitä ei uskallettu sanoa.

Raitiotie maksaisi Espoossa noin 15 miljoonaa euroa kilometriltä, laskee Alku. Rakennuspaikka on haastavampi kuin Tampereella, jonne rakennettava raitiotie maksaa noin 13 miljoonaa euroa kilometriltä.

Alku on joukkoliikennekonsulttina mukana suunnittelemassa Tampereen raitiotietä ja hankkimassa raitiovaunuja. Hän on aiemmin hankkinut raitiovaunuja myös HKL:n raitioliikenneyksikön kanssa.

Länsimetron hintalapun Alku on laskenut nousseen jo 1,26 miljardiin euroon –eikä se sisällä vielä tulossa olevia viivytyksiä.

Tampereen pikaratikan hintalappu on 290 miljoonaa euroa ja Espoon ratikan hinta olisi ollut 420 miljoonaa euroa eli 800 miljoonaa euroa vähemmän kuin metro.

–Jokainen viivästynyt päivä maksaa. Kun metro saadaan valmiiksi ehkä ensi keväänä, sen jälkeen kuluu vielä puoli vuotta koeajoihin ja tekniikan testaamisessa, hän muistuttaa.

Koeliikenteen aikana myös bussien on kuljettava, kunnes metron luotettava liikkuminen on varmistettu. Tämä voi Espoossa tarkoittaa bussiliikenteen jatkumista Helsinkiin ensi vuoden loppuun asti.

Milloin länsimetro sitten lopulta kulkee asiantuntijan mielestä?

–Valistunut arvaukseni on, että matkustajat pääsevät kulkemaan metrolla Espoossa vuonna 2019, mutta en ole pahoillani vaikka se kulkisi aikaisemminkin, Alku naurahtaa.

Metro on yksinkertainen joukkoliikennemuoto, mutta sen tekniikka on monimutkainen.

–Espoon metrosta tulee parempi ja turvallisempi kuin Helsingin metrosta. Uutta metroa ei voi enää rakentaa vanhalla tavalla.

Länsimetron toteuttamisessa Alku näkee paljon heikkouksia kuten epärealistisen aloitusbudjetin, tilaajan ja hankintayksikön ammattitaidottomuuden sekä kokemuksen puutteen.

–Espoossa valitussa mallissa maksimoidaan kaikki mahdolliset riskit ja sitten riskienhallinta puuttuu.

Hanke palasteltiin lukemattomiin urakoihin, vaikka parempi olisi ollut kokonaisurakka yhden urakoitsijan kanssa sitovalla hinnalla ja aikataululla, katsoo Alku.

–Siten metrot rakennetaan muuallakin Euroopassa.